钦定古今图书集成/明伦汇编/官常典/第472卷 > 周炅
## 钦定古今图书集成/明伦汇编/官常典/第472卷 > 周炅

按《陈书》本传，“炅字文昭，汝南安成人也。祖疆，齐太子
舍人、梁州刺史。父灵起，梁通直散骑常侍、庐、桂二州
刺史、保城县侯。炅少豪侠任气，有将帅才。梁大同中，
为通直散骑侍郎、朱衣直阁。太清元年，出为弋阳太
守。侯景之乱，元帝承制，改授西阳太守，封西陵县伯。
景遣兄子思穆据守齐安，炅率骁勇袭破思穆，擒斩”
之。以功授持节、高州刺史。是时，炅据武昌、西阳二郡，
招聚卒徒，甲兵甚盛。景将任约来据樊山，炅与宁州
长史徐文盛击约，斩其部将叱罗子通、赵迦娄等。因
乘胜追之，频克，约众殆尽。承圣元年，迁使持节、都督
江定二州诸军事、戎昭将军、江州刺史，进爵为侯，邑
五百户。高祖践祚，王琳拥据上流，炅以州从之。及王
琳遣其将曹庆等攻周迪，仍使炅将兵掎角而进，为
侯安都所败，擒炅送都。世祖释炅，授戎威将军、定州
刺史，带西阳、武昌二郡太守。天嘉二年，留异据东阳
反，世祖召炅还都，欲令讨异，未至而异平，炅还本镇。
天康元年，预平华晈之功，授员外散骑常侍。太建元
年，迁持节、龙骧将军、通直散骑常侍。五年，进授使持
节、西道都督安蕲、江衡、司、定六州诸军事、安州刺史，
改封龙源县侯，增邑并前一千户。其年，随都督吴明
彻北讨，所向克捷，一月之中，获十二城。齐遣尚书左
丞陆骞，以众二万，出自巴蕲，与炅相遇。炅留羸弱辎
重，设疑兵以当之，身率精锐，由间道邀其后，大败骞
军，掳“获器械马驴不可胜数。”进攻巴州，克之。于是江
北诸城及穀阳士民，并诛渠帅以城降。进号和戎将
军、散骑常侍，增邑并前一千五百户。仍敕追炅入朝。
初，萧察定州刺史田龙升以城降，诏以为振远将军、
定州刺史，封赤亭王。及炅入朝，龙升以江北六州七
镇叛入于齐，齐遣历阳王高景安帅师应之。于是令
炅为江北道大都督，总统众军以讨龙升。龙升使弋
阳太守田龙琰率众二万阵于亭川，高景安于水陵、
阴山为其声援。龙升引军别营山谷，炅乃分兵各当
其军，身率骁勇，先击龙升。龙升大败。龙琰望尘而奔，
并追斩之。高景安遁走，尽复江北之地。以功增邑，并
前二千户。进号“平北将军”、定州刺史，持节、都督如故。
仍赐女妓一部。太建八年，卒官，时年六十四。赠司州
刺史，封武昌郡公，谥曰壮。